พาณิชย์ จ่อเปิดประมูลข้าวอีก 1 ล้านตัน 29 ส.ค.นี้
พาณิชย์ เตรียมเปิดประมูลข้าวในสต็อกรัฐบาลอีก 1 ล้านตัน วันที่ 29 ส.ค.นี้ พร้อมตั้งเป้ากลางปี 60 จะสามารถระบายข้าวได้หมด
17 ส.ค. 2559

นางดวงพร รอดพยาธิ์ อธิบดีกรมการค้าต่างประเทศ เปิดเผยว่า กรมฯเตรียมเปิดประมูลข้าวในสต็อกรัฐบาลเป็นการทั่วไปครั้งที่ 5/59 ประมาณ 1 ล้านตัน ซึ่งจะมีการเปิดชี้แจงเงื่อนไขการประมูล (ทีโออาร์) ในวันที่ 19 ส.ค.นี้ และจะเปิดให้ผู้สนใจยื่นซองคุณสมบัติวันที่ 25 ส.ค. จากนั้นวันที่ 29 ส.ค. จะเปิดให้ยื่นซองเสนอราคา
สำหรับข้าวที่จะเปิดประมูลล๊อตนี้ แบ่งเป็นข้าวขาว 5% และปลายข้าว ซึ่งการประมูลครั้งนี้จะแบ่งสัดส่วนเป็นข้าวเพื่อการบริโภค 70% หรือกว่า 700,000 ตัน และข้าวเพื่อใช้ในอุตสาหกรรม เช่น อาหารสัตว์ เอทานอล ฯลฯ อีก 30% หรือกว่า 200,000 ตัน
ทั้งนี้ การประมูลข้าวครั้งล่าสุดเมื่อเดือนก.ค.59 ทั้งการประมูลเป็นการทั่วไป และเข้าสู่อุตสาหกรรม และการเปิดให้ผู้ส่งออกที่มีคำสั่งซื้อมาเสนอซื้อโดยตรงนั้น สามารถอนุมัติขายได้ 370,000 ตัน หรือ 9% ของปริมาณที่นำออกขาย 3.81 ล้านตัน
เนื่องจากผู้ประมูลเสนอซื้อในราคาต่ำกว่าเกณฑ์ราคาขั้นต่ำ (ฟลอร์แวลู) ที่รัฐบาลกำหนด ทำให้คณะกรรมการนโยบายและบริหารจัดการข้าว (นบข.) ไม่อนุมัติขายให้ เพราะเกรงจะทำให้ราคาตลาดข้าวในประเทศตกต่ำลงตาม ส่งผลให้ล่าสุดรัฐบาลระบายข้าวออกจากสต๊อกแล้วกว่า 8 ล้านตัน มูลค่าราว 78,218 ล้านบาท โดยยังเหลือข้าวในสต๊อกประมาณ 9.1 ล้านตัน และตั้งเป้าหมายระบายให้หมดภายในกลางปี 60
ส่วนการส่งออกข้าวไทยปี 59 ตั้งแต่วันที่ 1 ม.ค.-26 ก.ค.ส่งออกแล้ว 5.5 ล้านตัน เพิ่มขึ้น 8.5% จากช่วงเดียวกันของปีก่อน คิดเป็นมูลค่า 86,600 ล้านบาท เพิ่มขึ้น 5.8% โดยราคาข้าวส่งออกขณะนี้ลดลงจากปีก่อน 10% ทำให้มูลค่าส่งออกไม่สูงมากนัก